Lp Erkki Keldo

Majandus- ja tööstusminister Meie 26. november 2025 nr 1-4/137

**EPKK seisukoht töötervishoiu ja tööohutuse seaduse, Eestisse lähetatud töötajate töötingimuste seaduse ning maksukorralduse seaduse muutmise seaduse eelnõule**

Eesti Põllumajandus-Kaubanduskoda (EPKK), mis koondab üle 30 000 juriidilise ja füüsilise isiku, toetab töötervishoiu ja tööohutuse seaduse, Eestisse lähetatud töötajate töötingimuste seaduse ning maksukorralduse seaduse muutmise seaduse eelnõu väljatöötamist. Täname, et olete seadnud bürokraatia vähendamise ja ettevõtjate halduskoormuse leevendamise selgelt prioriteediks. Peame eelnõus kavandatavaid muudatusi sisukaks ja vajalikuks sammuks ettevõtluskeskkonna parandamisel.

Käesoleva aasta alguses kogus EPKK oma liikmetelt 140 ettepanekut bürokraatia vähendamiseks, mis edastati 5. mail riigisekretärile ning regionaal- ja põllumajandusministrile. Ettepanekud koondati viide valdkonda (aruandlus ja andmete esitamine; kontrollid ja järelevalve; load ja menetlused; regulatsioonid; kaasamine) ning neid on arutatud mitmete riigiasutustega lahenduste leidmiseks. Töötervishoiu ja tööohutuse seaduse kontekstis tõid liikmed esile kolm peamist probleemi:

1. **Töökeskkonna spetsialisti nõue mikroettevõtetele**

Ettevõttes, kus töötab vaid kaks inimest – ettevõtte juht ja üks töötaja – on nõue määrata töökeskkonna spetsialist ebamõistlik. Teist töötajat ei ole võimalik määrata ja ettevõtte juhil tuleb läbida koolitus, mis ei loo lisaväärtust.

Lahendus: keskenduda teadlikkuse tõstmisele nõustamise ja juhendamise kaudu, mitte bürokraatlikele vorminõuetele.

1. **Pereettevõtete ebaproportsionaalne koolituskohustus**

Väike pereettevõte peab läbima 3-päevase töökeskkonna spetsialist koolituse, mis on ebaproportsionaalne koormus võrreldes ettevõtte suurusega. Lisaks tekitab segadust, kas kõik kolm töötajat peavad läbima esmaabikoolituse ja kuhu kodus esmaabiinfot paigaldada.   
Lahendus: lähtuda riskihinnangust ja vabastada pereettevõtted sellisest kohustusest.

1. **Ülemäärased ja ebaselged juhendamisnõuded**

Näiteks nõue koostada juhend iga töövahendi kasutamiseks või isegi juhend puhkuse võtmiseks, mis ei ole sisuliselt põhjendatud.

Meie hinnangul on nimetatud kitsaskohti eelnõus arvestatud ning rakendatud lähenemine muudab regulatsiooni oluliselt mõistlikumaks ja proportsionaalsemaks.

EPKK peab eelnõu tervikuna tasakaalustatuks ja ettevõtluskeskkonda arvestavaks. Kavandatavad muudatused vähendavad väikeste ja keskmise suurusega ettevõtjate halduskoormust, muudavad tööohutuse nõuete rakendamise mõistlikumaks ning suunavad tähelepanu tegelikele riskidele, mitte formaalsetele dokumentidele.

Toetame eelnõu vastuvõtmist täielikult. Peame seda oluliseks sammuks tõhusa, selge ja ettevõtjasõbraliku õigusruumi kujundamisel ning oleme valmis jätkama koostööd, et tagada muudatuste sujuv rakendamine praktikas.

Lugupidamisega

/allkirjastatud digitaalselt/

Meeli Lindsaar

EPKK toiduvaldkonna juht

Teadmiseks: Regionaal- ja Põllumajandusministeerium